KOMISIJOS SPRENDIMAS
2009 m. lapkričio 11 d.
iš dalies keisti Sprendimo 2007/453/EB priedo nuostatas dėl Čilės, Kolumbijos ir Japonijos būklės, atsižvelgiant į GSE
(pranešta dokumentu Nr. C(2009) 8590)
(Tekstas svarbus EEE)
(2009/830/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2001 m. gegužės 22 d. Europos Parlamento ir Tarybos reglamentą (EB) Nr. 999/2001, nustatantį tam tikrų užkrečiamųjų spongiforminių encefalopatijų prevencijos, kontrolės ir likvidavimo taisykles (1), ypač į jo 5 straipsnio 2 dalies trečiąją pastraipą,
kadangi:
(1)
Reglamente (EB) Nr. 999/2001 nustatytos gyvūnų užkrečiamųjų spongiforminių encefalopatijų (USE) prevencijos, kontrolės ir likvidavimo taisyklės. Tuo tikslu valstybių narių ar trečiųjų šalių ar jų regionų (toliau - šalys ar regionai) galvijų spongiforminės encefalopatijos (GSE) padėtis apibrėžiama, priskiriant vienai iš trijų kategorijų pagal GSE keliamą riziką, kaip antai, nedidelė GSE rizika, kontroliuojama GSE rizika ir nenustatyta GSE rizika.
(2)
2007 m. birželio 29 d. Komisijos sprendimo 2007/453/EB, nustatančio valstybių narių ar trečiųjų šalių ar jų regionų būklę, atsižvelgiant į GSE, pagal jų GSE riziką (2), priede šalys ar regionai suskirstyti pagal GSE riziką.
(3)
Pasaulinė gyvūnų sveikatos organizacija (OIE) atlieka pagrindinį vaidmenį skirstant šalis ar regionus į kategorijas pagal jų GSE riziką. Sprendimo 2007/453/EB priedo sąraše atsižvelgiama į Rezoliuciją Nr. XXI dėl valstybių narių galvijų spongiforminės encefalopatijos padėties pripažinimo, kurią 2008 m. gegužės mėn. priėmė OIE dėl valstybių narių ir trečiųjų šalių GSE padėties.
(4)
Šiuo metu Sprendime 2007/453/EB Suomija ir Švedija yra nedidelės GSE rizikos sąraše, o visos kitos valstybės narės - kontroliuojamos GSE rizikos sąraše. Be to, sprendime išvardytos trečiosios šalys atsižvelgiant į GSE. 2009 m. gegužės mėn. OIE priėmė Rezoliuciją Nr. XXII dėl valstybių narių galvijų spongiforminės encefalopatijos rizikos padėties pripažinimo. Šioje rezoliucijoje pripažinta, kad Čilėje GSE rizika yra nedidelė, o Kolumbijoje ir Japonijoje GSE rizika yra kontroliuojama. Todėl Sprendimo 2007/453/EB sąrašą reikėtų iš dalies pakeisti, kad jis būtų suderintas su šia rezoliucija dėl minėtų trijų trečiųjų šalių. Tačiau kol bus priimta galutinė OIE išvada dėl visų valstybių narių GSE rizikos padėties ir atsižvelgiant į suderintas griežtas Bendrijos viduje taikomas apsaugos nuo GSE priemones, šiuo metu neturėtų būti daromi jokie pripažintos valstybių narių GSE padėties pakeitimai.
(5)
Todėl Sprendimą 2007/453/EB reikėtų atitinkamai iš dalies pakeisti.
(6)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 2007/453/EB priedas pakeičiamas šio sprendimo priedo tekstu.
2 straipsnis
Šis sprendimas skirtas valstybėms narėms.
Priimta Briuselyje 2009 m. lapkričio 11 d.